Net mosaïek: ’n Bord vol rissies
Ons het oorspronklik hierdie rissieversierings gekoop vir ’n projek in ons eerste boek, maar het dit nooit gebruik nie. Ons het geweet dat dit iewers in ons laaie was, maar dit was ’n ander storie om dit op te spoor. Twee dae later het ons daarop afgekom nadat ons die hele handwerkkas deursoek het. Ons het ook goed ontdek waarvan ons lankal vergeet het (en ’n paar waarvan ons eerder sou wou vergeet!). Ons het vir ons ’n jenewer en tonikum geskink, gesels oor die beste manier om geïrriteerde tieners te hanteer en ons projek beplan.
Net mosaïek: “Skewe” glasteëltjiebak
Ons het hierdie bak gekoop by ’n winkel wat in handgemaakte pottebakwerk spesialiseer – elke stuk is dus uniek en is dikwels bietjie “skeef”, wat dit nog meer spesiaal maak. Deur mosaïek by te voeg, word die “skeefheid” verfraai. Aangesien die bak nie perfek is nie, sal jy ongetwyfeld voorsiening daarvoor moet maak wanneer jy die teëltjies spasieer. Ontspan egter – dis regtig nie so moeilik nie tensy jy effens obsessief-kompulsief is. As dit egter die geval is, sal jy waarskynlik nooit so ’n bak koop nie.
Net mosaïek: Blomryke voëlhuis
Eerstens wil ons net sê dat hierdie spesifieke voëlhuis se ingang wel ’n bietjie te klein is. Enige voëltjie wat dus daarin wil gaan bly, beter piepklein wees of op ’n blitsdieet gaan. Ten spyte daarvan hou ons regtig baie van die vorm daarvan – kleinigheidjies soos “Sal ’n voëltjie ooit daarin pas?” is immers nie regtig belangrik as jy so baie van iets hou nie! Ons wou die teël knip, maar die ontwerp behou. Die beste manier om dit te doen, is om dit soos ’n bord te breek. Dit verseker dat jy nie so verward raak dat jy begin wonder of jy besig is om aan ’n Survivor-televisiereeks deel te neem nie!
Net mosaïek: Blomstoeltjie
Hierdie projek het in ’n stoeledans ontaard omdat ons dit heeltyd vir mekaar gegee het om te voltooi. Dit was een van daardie projekte waar ons ure daarna sit en staar het om inspirasie te kry of halfpad tou opgegooi het omdat dit ons so verveel of gefrustreer het – of albei! Gelukkig is daar twee van ons anders sou ons dit waarskynlik nooit voltooi het nie. Soos ons in die inleiding genoem het, het ons ’n paar van ons ou découpage-items ’n heel nuwe voorkoms gegee – die blomstoeltjie is een daarvan. Aangesien dit reeds ’n paar lae vernis gehad het, het ons dit eers geskuur om “vatplek” vir die verf en die mosaïekwerk te skep. Die patroon vir die blomme kom uit Designs Galore.
Net mosaïek: Borsbeelde in ’n raam
Nog een van ons gunstelinge. Dit was ’n taamlike groot uitdaging omdat ons met ’n klomp klein stukkies gewerk het, maar ons het dit regtig geniet om alles by mekaar te laat pas en versierings by te voeg. Weer eens het ons begin met ’n vae idee van wat ons sou doen, maar die eindresultaat was totaal anders – dit het egter goed gewerk! Ons ontwerp kom weer uit Designs Galore, ons gunstelingbron. Ons het dit bloot gekopieer tot die grootte wat ons wou hê en wat bepaal is deur die pragtige, verouderde raam wat ons ontdek het. Daarna kon ons aan die werk spring.
Net mosaïek: Dekoratiewe kolwyntjie
Ons was glad nie seker wat ons met hierdie uitgesnyde houtkolwyntjie sou maak nadat ons die mosaïekwerk daarop gedoen het nie, maar aangesien ons van die vorm gehou en die perfekte teëls daarvoor gehad het, het ons met die projek voortgegaan. Dit was groot pret, vinnig en maklik om te voltooi. Teen die einde het ons besluit dat dit eintlik twee gebruike het – dit kan ’n potstaander wees of die muur versier.
Net mosaïek: Die Groot Glips
Ons weet dis ’n vreemde naam vir ’n projek, maar as jy die storie hoor, sal jy verstaan waar die naam vandaan kom. ’n Vriendin was baie gaaf en het drie borde kos gebring vir een van ons wat ’n moeilike tyd beleef het. Om ’n lang storie kort te maak: slegs twee is geëet omdat daar net twee mense was. Die derde bord kos is vir die ander helfte van hierdie handwerkspan gegee omdat dit so heerlik was dat ons dit nie wou vermors nie. Groot fout! Die kos is verslind, die bord gewas en tussen al die ander wit borde gepak wat hierdie spesifieke handwerker besit. Die volgende dag het sy, terwyl sy aan hierdie projek gewerk het, besef dat sy ’n wit bord nodig het om die gapings mee te vul. Die res is geskiedenis … jammer Linda, ons dink nog aan maniere om jou hiervoor te vergoed!
Net mosaïek: Fotoplakwerk-snippermandjie
Ons het aan die begin van die jaar ’n sakkie mosaïekteëls wat uit gemengde media saamgestel is by die Hobby X-uitstalling gekoop. Dit was waarskynlik ons fotoplakwerk-agtergrond wat ons so baie daarvan laat hou het. Van naderby beskou, het ons gesien dat die teëlstukkies eintlik net onversierde glas met fotoplakwerkpapier agterop is. As jy nie so ’n pakkie in die hande kan kry nie, kan jy jou eie deko­ratiewe teëls maak – vra ’n glasverskaffer om stukkies vir jou te sny en plak oorskietstukke fotoplakwerkpapier agterop. Dit sal ook baie goedkoper wees!
Net mosaïek: Funky muurhorlosie
Hierdie horlosie is oorspronklik by een van daardie goedkoop huiswarewinkels gekoop. Dit was ’n eenvoudige wit en swart horlosie en daarom het ons besluit om dit te omskep en die syfers as ’n patroon vir ons eie syfers te gebruik. Ons het een teël met kolle daarop gehad wat ons bitter graag wou gebruik – hierdie projek was perfek daarvoor omdat dit so goed by die ronde horlosie gepas het. Ons het klein teëlstukkies vir die syfers gebruik om dit duideliker te laat uitstaan (die ontwerp daarvan was al klaar ’n bietjie onduidelik). As ons met groter stukke gewerk het, sou dit heeltemal verlore gegaan het.
Net mosaïek: Geitjievaas
Ons het hierdie projek redelik vinnig voltooi nadat ons geleer het hoe om met stukke te werk wat byna geen plat rande het nie! Dit sou so wonderlik gewees het as ons kon sê dat ons ure lank na die perfekte klippe in ’n stroompie in die woud gesoek het. Dit is egter die 21ste eeu en selfs al woon ons in ’n klein dorpie en het ons toegang tot hierdie natuurlike bronne, het ons ook ’n taamlike groot, landwye en goedkoop huiswarewinkel waar sakkies klippe vir ’n appel en ’n ei gekoop kan word – en dis waar hierdie klippe vandaan kom! Ons het die geitjie in ons groot versameling fotoplakwerkversierings gekry en was baie bly dat ons hom uiteindelik kon gebruik omdat hy al jare lank in ’n boks sy kans sit en afwag het.
Net mosaïek: Gietyster-potstaander
Jy dink waarskynlik dat ons vreeslik oulik en skeppend was omdat ons hierdie teëls so mooi aanmekaargesit het. Ons verdien egter nie die lof hiervoor nie – inderwaarheid kom baie min lof ons toe omdat die teëls reeds aanmekaargesit was en ons bloot ’n hele vel daarvan gekoop het. Ons het wel die vel na maat geknip en van die teëls geknip om dit te laat pas – ons het darem nie niks gedoen nie! Gebruik hierdie velle vir iets spesiaals, want dit kan nogal duur wees.
Net mosaïek: Handgeverfde skinkbord vir ’n vrou
Hierdie handgeverfde teëls is so pragtig (en duur!) dat ons nie die risiko wou loop om dit te breek nie. Aangesien ons dit heel gebruik en dit met glasteëltjies omring het, het ons dié treffende projek vinnig afgehandel. Dit het geen knipwerk behels nie! Ons het besluit om ’n eenvoudige swart agtergrond te gebruik omdat ons die aandag op die teëls wou vestig. Jy kan egter baie helder kleure saam met hierdie teëls gebruik en ’n baie kleurryke projek met ’n heel ander voorkoms skep.
Net mosaïek: Jashanger-affêre met madeliefies
As jy ons vorige boeke het, sal jy reeds weet dat ons vanweë pre-menopouse (natuurlik sê die kinders altyd dat ons maar die “pre-” kan uitlaat omdat ons nou waarlik menopousaal is – iets wat ons natuurlik vreeslik ontstel en totaal en al vals is) … Nou ja, waar was ons nou weer? O ja, vanweë pre-menopouse, vergeet ons soms die name van alledaagse goed soos mans en wat ook al mens daai goed noem waarop jy jou jas hang. Dit het voorheen gebeur en gebeur nou weer – vandaar hierdie projek se naam. Ons het die hanger-affêre by een van daardie goedkoop huiswarewinkels gekoop en dit ’n heel nuwe voorkoms gegee. Die basiese patroon vir die madeliefieketting kom uit Designs Galore.
Net mosaïek: Kershouer uit spieëlteëltjies
’n Eenvoudige ontwerp soos hierdie een wat net glasteëltjies gebruik, is baie elegant en werk pragtig op ’n kershouer. Wanneer die kers brand, weerkaats die glas die vlam om ’n baie mooi, sagte, romantiese lig te skep. Ons het ’n pakkie voorafgeknipte spieëlteëltjies vir hierdie projek gebruik sodat min knipwerk nodig was. Dit was ook maar goed, want dis moeiliker om spieëlteëltjies as enige ander teëls te knip.
Net mosaïek: Kolwyntjie-potstaander
Dit is beslis een van ons “minder is meer”-projekte en jy weet hoe lief ons daarvoor is! Die staander se eenvoud gee dit baie trefkrag, maar dit is regtig ook baie maklik om te maak en jy hoef geen teëls te knip nie. Dit was een van daardie seldsame projekte waar alles asof vanself gebeur het – wel, nie letterlik nie omdat ons wel gom en bry moes aanwend – maar jy weet wat ons bedoel. Ons het dit oorweeg om rooi glasteëltjies om die middelste kolwyntjieteël te sit, maar het daarteen besluit omdat dit die “vloei” van die projek sou belemmer. Ons wou egter op die een of ander manier rooi gebruik. Gelukkig was die rande net wyd genoeg vir ons ontwerp.
Net mosaïek: Mini-laaikas
Dit is beslis ons gunstelingprojek omdat dit soveel pret was om te maak. Ons het dit baie geniet omdat elke laaitjie verskil – ons kon dus baie kreatief wees en met die plasing van die versierings speel. Die laaie kan ook omgeruil word om die voorkoms van die laaikas subtiel te verander. Ons wou dit eers swart verf, maar het besluit om dit ’n vars voorkoms te gee en het dit dus eerder wit geverf. As jy egter ’n dramatiese gevoel wil skep, verf dit swart.
Net mosaïek: Naakstudies op skilderdoek
Ons het mede-outeurs Monique Day-Wilde en Angie Franke se boek, Designs Galore, vir ’n hele paar van ons projekte gebruik en dit is een daarvan. Ons wou die effek van eenvoudige lyntekeninge behou en dit is hoekom ons net twee kleure teëls gebruik het: een vir die omringende areas en buitelyne en die ander vir die agtergrond en liggame. Ons het die kante se rande met groot teëlstukke afgerond om die fokus op die figure te behou.
Die ontwerp vir hierdie platbord kom ook uit Designs Galore – ons het dit net so effens verander. Baie dankie, Monique en Angie – dis altyd soveel makliker as jy nie self te veel hoef te dink nie! Die blare is keramiekversierings – jy kan die are daarop sien – en dus was dit nie nodig om dit te knip nie. Ons het egter die stingels en olywe geknip, maar dis regtig nie moeilik nie. Met ’n klein bietjie oefening sal jy dit gou bemeester.
Net mosaïek: Outydse waskom
Ons het hierdie waskom en die teëls by ons vriendelike pottebakker gekry. Dit het ’n gat in die middel en kan dus as ’n wasbak ingebou word. Ons weet egter nooit waar ons projekte afgeneem gaan word of wat daarmee sal gebeur nie. Ons wou dit in elk geval soos ’n klassieke ou waskom laat lyk het en het dus die gat toegemaak. Sodoende kan dit op enige plek gebruik word. Ons moet erken dat dit nie maklik was om hierdie teëls te knip nie omdat dit teen ’n hoë hitte gebak is en taamlik dik was. Na ’n paar glipse en ’n ou swetswoordjie of wat het ons dit egter bemeester.
Net mosaïek: Paraffienlamp met pizzazz
Die basis wat ons vir hierdie projek gebruik het, is een van die eenvoudige metaalparaffienlampe wat te kry is in die meeste supermarkte of hoekkafees wat enigiets van plastiekvloermatte tot emmers, potte en selfs suiker en meel aanhou. Ons kon nie die uitdaging weerstaan om ’n basiese – en kan ons maar sê “lelike” – item te neem en dit te verander in iets wat in ’n formele omgewing mooi sou lyk nie. Stylvol op ’n swierige, rustieke manier.
Net mosaïek: Porselein-plantbak
Ons het die porseleinborde wat ons vir hierdie projek gebruik het, by ’n rommelwinkel gekoop, maar dalk het jy reeds sulke borde. Moenie jou beste porseleinware hiervoor gebruik nie – veral nie as jy dit by jou ma of, selfs erger, jou skoonma gekry het nie! Sy sal nie beïndruk wees nie. Jy kan natuurlik altyd sê dat jy op pad was om dit in die kas te pak toe jy oor die hond geval het … Soek na borde wat gesplinter of deel van ’n onvolledige stel is omdat dit baie goedkoper sal wees. Dit is nie die moeite werd om ’n fortuin te betaal vir iets wat jy in elk geval gaan breek en op ’n plantbak gaan gebruik nie.
Dis nou wat mens rustiek noem. Ons het die basis by ’n stalletjie langs die pad gekoop. Dit was baie basies: vier growwe stukke hout wat aanmekaar gespyker en vernis is, met twee draadpotplanthouers wat daaraan vasgemaak is. Ons het gedink dat die skoenlapperteëls perfek sou werk, maar wou dit nie in klein stukkies knip nie omdat die voltooide projek dan te besig sou lyk, veral vanweë al die besonderhede in die draadwerk. Boonop was ons moeg … en nie eintlik lus vir die knipwerk nie … en het dus ’n rede gevind hoekom die teëls heel (wel amper heel) gebruik is …
Net mosaïek: Seshoekige skinkbord
Ons sou graag wou sê dat ons die ontwerp vir hierdie skinkbord goed beplan het vanweë ons puik begrip van meetkunde. Dit het egter heel toevallig gebeur. Iewers uit die dieptes van ons geheue het ons iets oor ’n wiskundepasser en halfsirkels onthou en het daarmee begin eksperimenteer – en is aangenaam verras met die resultaat. Die buitelyn van die ontwerp is voltooi deur eers keramiekteëls te gebruik wat in klein reghoekies geknip is. Daarna het ons besluit watter dele groen en watter dele roomwit moes wees.
Net mosaïek: Spieël van liefde
As jy al een van ons vorige handwerkboeke gelees het, sal jy weet dat een van ons die “Bak-koningin” genoem word vanweë ’n voorliefde om bakke te versier. Die “koningin” is steeds versot op bakke (en platborde), maar het nou ook spieëls by haar lysie gunstelinge gevoeg. Ons wou ’n geometriese ontwerp vir hierdie projek skep en het dit met die driehoeke reggekry. Om die ontwerp egter bietjie te verbreek en effens te versag, het ons die woord “love” wat uit hout gesny en klaar geverf was, bygevoeg (dit is te koop by talle huisdekorwinkels, selfs dié wat goedkoper is).